Perussuomalaisten puoluekokouksessa ei tehty natsitervehdyksiä Jussi Halla-ahon kunniaksi, kirjoittaa politiikan toimittaja Tommi Parkkonen.

Uusi vaihtoehto -eduskuntaryhmään loikannut Tiina Elovaara syytti tämän kuvan perusteella Jussi Halla-ahon kannattajia natsitervehdyksestä. JUSSI NUKARI

Perussuomalaisten eduskuntaryhmästä uuteen Uusi vaihtoehto -ryhmään parinkymmenen muun kansanedustajan kanssa loikannut Tiina Elovaara kertoi tiistaina A-studiossa nähneensä Jyväskylän puoluekokouksessa natsitervehdyksiä kun Jussi Halla-aho valittiin puolueen uudeksi puheenjohtajaksi.

Elovaara käytti tätä yhtenä perusteluna päätökselleen loikata pois Halla-ahon johtamasta puolueesta.

- Näimme puoluekokouksessa sellaisia käsitervehdyksiä sinun tullessa valituksi, jotka eivät sovi siihen kontekstiin, Elovaara totesi tv-studiossa vastapäätä istuneelle Halla-aholle.

Halla-aho meni syytöksestä silminnähden hämilleen.

- Minä en ole nähnyt puoluekokouksessa yhtäkään natsitervehdystä, ja jos joku sellaisia tekee, ei ainakaan minun hyväksynnälläni, Halla-aho sai todettua.

Elovaara jatkoi toteamalla, että tilanteesta on olemassa valokuvia.

Olin koko viikonlopun perussuomalaisten puoluekokouksessa Jyväskylässä. En itse nähnyt yhtäkään natsitervehdystä.

Pyysinkin ohjelman jälkeen Elovaaralta nähdäkseni kyseiset valokuvat. Hän lähetti minulle yhden videoklipin ja viittasi sosiaalisessa mediassa levinneeseen valokuvaan.

Hieman epäselvässä, 52 sekunnin mittaisessa kännykkävideossa näkyy Halla-ahon voitosta riemuitsevia perussuomalaisia, joista yksi nostaa kätensä ylös samaan tapaan kuin ranskalainen jalkapalloilija tehtyään maalin Mestarien liigan loppuottelussa.

Elovaaran viittaama valokuva on puolestaan STT-Lehtikuvan konkarivalokuvaajan Jussi Nukarin mainio otos, jossa joukko perussuomalaisten puoluekokousedustajia istuu tai seisoo kädet ylhäällä. Osalla on oikean käden sijaan ylhäällä vasen käsi, eikä yksikään näytä tekevän perinteistä natsitervehdystä Halla-ahon valinnan kunniaksi.

Se toki olisi hieman hankalaakin, sillä kuva on otettu sunnuntaina ja Halla-aho valittiin puheenjohtajaksi lauantaina. Kuva onkin otettu tilanteessa, missä puoluekokousedustajia pyydettiin nostamaan kätensä ylös sen merkiksi kuinka moni haluaa järjestää sähköisen äänestyksen puolueen presidenttiehdokkaan valintaprosessista.

Olin itse tuolloin paikalla salissa, eikä huomioni mukaan yhdelläkään ylhäällä olleella kädellä ollut mitään tekemistä natsitervehdyksen kanssa. Tilanne tallentui myös Iltalehden videokuvaajan nauhalle.

Toki persujen puoluekokouksessa oli paikalla myös uusnatseja. He jakoivat Suomen vastarintaliikkeen lehtiä kokouspaikan ulkopuolella.

Katsoin lauantaina vierestä kun perussuomalaisten puoluetoimiston " työmies " Matti Putkonen varsin kovasanaisesti hääti yhden lehtien jakajan pois puoluekokouspaikan pihalta.